CELEX: 32012L0003
Language: sk
Date: 2012-02-09 00:00:00
Title: Smernica Komisie 2012/3/EÚ z  9. februára 2012 , ktorou sa mení a dopĺňa smernica Európskeho parlamentu a Rady 98/8/ES s cieľom zaradiť bendiokarb ako aktívnu látku do prílohy I k uvedenej smernici  Text s významom pre EHP

10.2.2012   
            
            
               SK
            
            
               Úradný vestník Európskej únie
            
            
               L 37/65
            
         SMERNICA KOMISIE 2012/3/EÚ
   z 9. februára 2012,
   ktorou sa mení a dopĺňa smernica Európskeho parlamentu a Rady 98/8/ES s cieľom zaradiť bendiokarb ako aktívnu látku do prílohy I k uvedenej smernici
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2 druhý pododsek,
   keďže:
   
               (1)
            
            
               V nariadení Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (2) sa ustanovuje zoznam aktívnych látok, ktoré sa majú posúdiť na účely ich možného zaradenia do prílohy I, IA alebo IB k smernici 98/8/ES. Uvedený zoznam obsahuje bendiokarb.
            
         
               (2)
            
            
               Podľa nariadenia (ES) č. 1451/2007 sa bendiokarb posudzoval v súlade s článkom 11 ods. 2 smernice 98/8/ES na použitie vo výrobkoch typu 18, insekticídoch, akaricídoch a výrobkoch na ochranu proti iným článkonožcom podľa prílohy V k uvedenej smernici.
            
         
               (3)
            
            
               V súlade s článkom 14 ods. 4 a 6 nariadenia (ES) č. 1451/2007 predložil spravodajský členský štát, za ktorý bolo vymenované Spojené kráľovstvo, 1. apríla 2008 Komisii správu príslušného orgánu spolu s jeho odporúčaním.
            
         
               (4)
            
            
               Členské štáty a Komisia preskúmali uvedenú správu príslušného orgánu. V súlade s článkom 15 ods. 4 nariadenia (ES) č. 1451/2007 sa výsledky preskúmania začlenili do hodnotiacej správy 22. septembra 2011 v rámci Stáleho výboru pre biocídne výrobky.
            
         
               (5)
            
            
               Z hodnotení vyplýva, že v prípade biocídnych výrobkov, ktoré obsahujú bendiokarb a používajú sa ako insekticídy, akaricídy a výrobky na ochranu proti iným článkonožcom, sa dá očakávať, že budú vyhovovať požiadavkám ustanoveným v článku 5 smernice 98/8/ES. Preto je vhodné zaradiť látku bendiokarb do prílohy I k uvedenej smernici.
            
         
               (6)
            
            
               Na úrovni EÚ sa neprehodnotili všetky potenciálne použitia. Napríklad v hodnotení sa berie do úvahy iba profesionálne použitie a nezahŕňa priamu aplikáciu na pôdu ani aplikáciu na potraviny alebo krmivo prípadne na plochy, ktoré budú v styku s potravinami alebo krmivom. Preto je vhodné, aby členské štáty posúdili spôsoby použitia a scenáre vystavenia pôsobeniu látky, ako aj tie riziká pre ľudské populácie a životné prostredia, ktoré sa pri hodnotení rizika na úrovni Únie nezohľadnili reprezentatívnym spôsobom, a pri vydávaní povolení výrobkom zabezpečili prijatie vhodných opatrení alebo zavedenie osobitných podmienok s cieľom zmierniť zistené riziká na prijateľnú úroveň.
            
         
               (7)
            
            
               Vzhľadom na riziká pre vodný ekosystém, ktoré môžu vzniknúť čistením ošetrovaných plôch za mokra, čo spôsobuje únik emisií určitého rozsahu do povrchových vôd, je vhodné požadovať, aby sa nepovolilo používanie takýchto výrobkov na plochy, ktoré sa často čistia za mokra, okrem ošetrení prasklín a trhlín alebo škvŕn, pokiaľ sa nepredložia údaje, z ktorých vyplýva, že výrobok bude vyhovovať požiadavkám článku 5 smernice 98/8/ES aj prílohy VI k tej istej smernici, v prípade potreby uplatnením vhodných opatrení zameraných na zmierňovanie rizika.
            
         
               (8)
            
            
               Vzhľadom na zistené riziká pre ľudské zdravie, je vhodné požadovať, aby sa výrobky povolené na priemyselné alebo profesionálne použitie používali s vhodnými osobnými ochrannými prostriedkami, pokiaľ sa v žiadosti o povolenie výrobku nepreukáže, že riziko, ktoré daný výrobok predstavuje pre priemyselných alebo profesionálnych používateľov, sa môže znížiť na prijateľnú úroveň iným spôsobom.
            
         
               (9)
            
            
               Z hľadiska potenciálnych rizík pre včely medonosné je vhodné požadovať, aby sa prijali opatrenia s cieľom znemožniť divým včelám prístup k ošetreným úľom tak, že sa odstránia plásty alebo sa zablokujú vchody do úľov.
            
         
               (10)
            
            
               Je dôležité uplatňovať ustanovenia tejto smernice súbežne vo všetkých členských štátoch, aby sa zabezpečilo, že s biocídnymi výrobkami obsahujúcimi účinnú látku bendiokarb sa bude zaobchádzať na trhu Únie rovnako, a aby sa vo všeobecnosti uľahčilo riadne fungovanie trhu s biocídnymi výrobkami.
            
         
               (11)
            
            
               Kým sa účinná látka zaradí do prílohy I k smernici 98/8/ES, malo by uplynúť primerané obdobie, aby sa členské štáty a zainteresované strany stihli pripraviť na plnenie nových uložených požiadaviek a aby žiadatelia, ktorí predložili dokumentáciu, mali možnosť plne využiť desaťročné obdobie, počas ktorého sú informácie chránené a ktoré v súlade s článkom 12 ods. 1 písm. c) bodom ii) smernice 98/8/ES začína plynúť od dátumu zaradenia do prílohy.
            
         
               (12)
            
            
               Po zaradení aktívnej látky do prílohy by členské štáty mali mať k dispozícii dostatok času na vykonanie článku 16 ods. 3 smernice 98/8/ES.
            
         
               (13)
            
            
               Smernica 98/8/ES by sa preto mala zodpovedajúcim spôsobom zmeniť a doplniť.
            
         
               (14)
            
            
               Opatrenia ustanovené v tejto smernici sú v súlade so stanoviskom Stáleho výboru pre biocídne výrobky,
            
         PRIJALA TÚTO SMERNICU:
   Článok 1
   Príloha I k smernici 98/8/ES sa mení a dopĺňa v súlade s prílohou k tejto smernici.
   Článok 2
   1.   Členské štáty prijmú a uverejnia najneskôr do 31. januára 2013 zákony, iné právne predpisy a správne opatrenia potrebné na dosiahnutie súladu s touto smernicou.
   Tieto ustanovenia sa uplatňujú od 1. februára 2014.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.
   
      V Bruseli 9. februára 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 123, 24.4.1998, s. 1.
   
      (2)  Ú. v. EÚ L 325, 11.12.2007, s. 3.
   
      PRÍLOHA
      V prílohe I k smernici 98/8/ES sa dopĺňa táto položka:
      
         
                     Č.
                  
                  
                     Bežný názov
                  
                  
                     IUPAC názov
                     identifikačné čísla
                  
                  
                     Minimálna čistota aktívnej látky v biocídnom výrobku uvedenom na trh
                  
                  
                     Dátum zaradenia do prílohy
                  
                  
                     Termín na dosiahnutie súladu s článkom 16 ods. 3 (okrem výrobkov obsahujúcich viac ako jednu aktívnu látku, pre ktoré sa termín na dosiahnutie súladu s článkom 16 ods. 3 vymedzí v poslednom z rozhodnutí o zaradení ich aktívnych látok do prílohy)
                  
                  
                     Dátum ukončenia platnosti zaradenia do prílohy
                  
                  
                     Typ výrobku
                  
                  
                     Osobitné ustanovenia (1)
                     
                  
               
                     „53
                  
                  
                     
                        bendiokarb
                     
                  
                  
                     2,2-dimetyl-1,3-benzodioxol-4-yl metylkarbamát
                     číslo CAS.: 22781-23-3
                     číslo ES: 245-216-8
                  
                  
                     970 g/kg
                  
                  
                     1. februára 2014
                  
                  
                     31. januára 2016
                  
                  
                     31. januára 2024
                  
                  
                     18
                  
                  
                     Na úrovni Únie sa v hodnotení rizík neprehodnotili všetky potenciálne použitia, ale napríklad iba riziko týkajúce sa používania profesionálmi a vylúčil sa pri tom styk s potravinami alebo krmivami a priama aplikácia na pôdu. Pri posudzovaní žiadostí o povolenie výrobku v súlade s článkom 5 a prílohou VI členské štáty posudzujú, ak je to v prípade konkrétneho výrobku relevantné, tie spôsoby použitia alebo scenáre vystavenia pôsobeniu látky, ako aj tie riziká pre ľudské zdravie a životné prostredie, ktoré sa pri hodnotení rizika na úrovni Únie nezohľadnili reprezentatívnym spôsobom.
                     Členské štáty zabezpečia, aby sa povolenia udeľovali iba za týchto podmienok:
                     
                                  
                              
                              
                                 Výrobky sa nesmú používať na účely ošetrovania plôch, ktoré sa často čistia za mokra, okrem ošetrení prasklín a trhlín alebo škvŕn, pokiaľ sa nepredložia údaje na dôkaz toho, že výrobok bude vyhovovať požiadavkám článku 5 a prílohy VI, pričom sa v prípade potreby uplatnia primerané opatrenia na zmierňovanie rizika.
                              
                           
                                  
                              
                              
                                 Výrobky povolené na priemyselné alebo profesionálne použitie sa používajú s vhodnými osobnými ochrannými prostriedkami, pokiaľ sa v žiadosti o povolenie výrobku nepreukáže, že riziko, ktoré daný výrobok predstavuje pre priemyselných alebo profesionálnych používateľov, sa môže znížiť na prijateľnú úroveň iným spôsobom.
                              
                           
                                  
                              
                              
                                 V prípade potreby sa prijmú opatrenia s cieľom znemožniť divým včelám prístup k ošetreným úľom tak, že sa odstránia plásty alebo sa zablokujú vchody do úľov.“
                              
                           
               
      
         (1)  V záujme vykonávania spoločných princípov uvedených v prílohe VI sú obsah a závery hodnotiacich správ k dispozícii na internetovej stránke Komisie: http://ec.europa.eu/comm/environment/biocides/index.htm.